Temeljem članka 35. stavak 2. Zakona o vlasništvu i drugim stvarnim pravima te članka 7. Odluke o davanju u zakup nekretnina za postavljanje predmeta za isticanje reklamnih poruka i oglašavanje Grada Siska raspisuje se

**JAVNI NATJEČAJ**

**ZA PRIKUPLJANJE PONUDA ZA DAVANJE U ZAKUP REKLAMNIH PANOA I REKLAMNIH UREĐAJA (CITY LIGHT)**

**I PREDMET NATJEČAJA:**

Raspisuje se javni natječaj za prikupljanje ponuda za davanje u zakup reklamnih panoa i reklamnih uređaja (city light).

**Natječajem se daje u zakup 10  reklamnih panoa** širine od 4,0 do 5,0 m, a visine od 2,45 do 3,00 m, s tim da ukupna površina za reklamiranje ne prelazi 12 m2, i to:

1. Lokacija broj 1, Ulica J.J. Strossmayera, jedan obostrani (pano br. 1), na dijelu k.č.br. 802, k.o. Novi Sisak.
2. Lokacija broj 2, Petrinjska ulica, pet obostranih (pano br. 2, 3, 4, 5 i 6) na dijelu k.č.br. 1670/1, 1626/1, 1626/5 i 1626/10, k.o Novi Sisak,
3. Lokacija broj 3, Aleja narodnih heroja, jedan obostrani (pano br. 7) na dijelu k.č.br. 1435/1, k.o. Novi Sisak,
4. Lokacija broj 4, Ulica I.K. Sakcinskog, jedan jednostrani (pano br. 8) na dijelu k.č.br. 1607/7, k.o. Sisak Stari.
5. Lokacija broj 5, Ulica kralja Tomislava, jedan jednostrani (pano br. 9) na dijelu k.č.br. 1569, k.o. Sisak Stari,
6. Lokacija broj 6, Vatrogasna ulica, jedan obostrani (pano br. 10) na dijelu k.č.br. 2246/1, k.o. Sisak Stari

Početna cijena za jednostrani pano iz točke 4. iznosi 2.000,00 kuna godišnje, a za obostrani pano iz točke 1., 2., 3. 5. i 6. iznosi 4.000,00 kuna godišnje.

**Natječajem se daje u zakup 16 reklamnih uređaja (city light) – autobusne nadstrešnice** i to:

1. Frankopanska ulica (kod Trga 120. brigade hrvatske vojske „Ban Toma Bakač“) – dva
2. Ulica F. Lovrića (kod Gimnazije) – dva
3. Ulica K. Branimira (sa desne strane gledano od Ulice M. Cvetkovića kod kućnog broja 16) – dva
4. Ulica K. Branimira (sa desne strane gledano od Ulice M. Cvetkovića kod kućnog broja 42) – dva
5. Ulica A. Hebranga ( kod kućnog broja 26) – dva
6. Capraška ulica (kod pružnog prijelaza) – dva
7. Aleja narodnih heroja ( kod ulaza u Gradska groblja Viktorovac Sisak, ispred parkirališta) – dva
8. Aleja narodnih heroja (preko puta Gradskih groblja Viktorovac Sisak, poslije raskrižja Aleje narodnih heroja i Ulice A. Šenoe) – dva

Početna cijena za jedan city light pano na lokaciji pod toč. 1. i 2. iznosi 1.800,00 kuna godišnje, a  na lokacijama pod toč. 3., 4., 5., 6., 7. i 8. iznosi 1.000,00 kuna godišnje, što ukupno iznosi 9.600,00 kn godišnje.

**Natječajem se daje u zakup 3 samostojeća reklamna uređaja (city light)** i to:

1. Aleja narodnih heroja, na dijelu k.č.br. 2623/4, k.o. Novi Sisak ( na raskrižju Aleje narodnih heroja i Ulice Jure Kaštelana) – jedan
2. Aleja narodnih heroja, na dijelu k.č.br. 1200/1, k.o. Novi Sisak ( zelena površina prije kolnog ulaza u Srednju školu Viktorovac – jedan
3. Trg bana Josipa Jelačića, na dijelu k.č.br. 1302, k.o. Sisak Stari ( zelena površina) - jedan

Početna cijena za jedan samostojeći reklamni uređaj (city light)  na lokacijama pod toč. 1. i 2. iznosi 1.000,00 kuna godišnje, a na lokaciji pod toč. 3. iznosi 1.800,00 kuna godišnje, što ukupno iznosi 3.800,00 kn godišnje.

Vrijeme trajanja zakupa je pet (5) godina.

**II UVJETI NATJEČAJA**   
  
Pravo sudjelovanja u natječaju imaju pravne i fizičke osobe koji imaju registriranu djelatnost promidžbe (reklama i propaganda).

Na natječaju ne može sudjelovati ponuditelj koji:

- ne ispunjava ili nije ispunjavao obveze iz ugovora sklopljenog temeljem odredbi Odluke o davanju u zakup nekretnina za postavljanje predmeta za isticanje reklamnih poruka i oglašavanje Grada Siska,

- je već bio utvrđen najpovoljnijim ponuditeljem za lokaciju koja je predmet natječaja ali nije sklopio ugovor ili je sklopio ugovor i isti raskinuo prije ugovorenog roka,

- bilo kao obrtnik, vlasnik/suvlasnik trgovačkog društva, trgovačko društvo ima nepodmiren dug prema Gradu po bilo kojoj osnovi,

- nema registriranu djelatnost promidžbe (reklama i propaganda)

Ponuda za zakup reklamnog panoa može se podnijeti za svaki pojedinačni pano, određen brojem, te je svaki ponuditelj dužan uplatiti jamčevinu u iznosu od 30% od početne zakupnine, a za onoliko panoa za koje je podnio ponudu (jamčevine mogu biti uplaćene jednom uplatnicom).

Ponuda za zakup reklamnih uređaja (city light) na autobusnim nadstrešnicama može se podnijeti isključivo za sve lokacije iz natječaja, te je svaki ponuditelj dužan uplatiti jamčevinu u iznosu od 8.000,00 kuna.

Ponuda za zakup samostojećih reklamnih uređaja (city light) može se podnijeti isključivo za sve lokacije iz natječaja, te je svaki ponuditelj dužan uplatiti jamčevinu u iznosu od 3.000,00 kuna.

Ponuditelji koji se natječu za zakup reklamnih panoa, reklamnih uređaja (city light) na autobusnim nadstrešnicama i samostojećih reklamnih uređaja (city light) dužni su uplatiti jamčevinu posebno za panoe, posebno za reklamne uređaje na autobusnimnadstrešnicama iposebno za samostojeće reklamne uređaje, i to na IBAN Grada Siska: HR7924070001839100007, koji se vodi kod OTP banke d.d., s pozivom na broj HR68 7781-OIB.

Nakon isteka ugovora o zakupu predmeti za reklamiranje koje postavi zakupnik postaju bez naknade vlasništvo Grada Siska.

Reklamne panoe i reklamne uređaje (city light) zakupnik mora o svom trošku spojiti na izvor električne energije, prema uvjetima koje će na traženje zakupnika izdati HEP- Operator distribucijskog sustava d.o.o., Elektra Sisak.

Predmeti za oglašavanje moraju biti tipski, te moraju biti izgledom, dizajnom i materijalom usklađeni s ostalom urbanom opremom u gradu. Grad Sisak zadržava pravo raskinuti ugovor ukoliko se utvrdi potreba predmetne lokacije za drugi opći interes, odnosno ukoliko se utvrdi da predmetna reklama ugrožava sigurnost prolaznika i odvijanje prometa.

Zakupnik se obvezuje za vrijeme trajanja ugovora o svom trošku vršiti popravak i zamjenu   
dotrajalih i oštećenih oglasnih predmeta.

Točan položaj reklamnih panoa i reklamnih uređaja (city light) određen je Planom lokacija za postavljanje reklamnih panoa i reklamnih uređaja (city light) na području Grada Siska koji je sastavni dio Odluke o davanju u zakup nekretnina za postavljanje predmeta za isticanje reklamnih poruka i oglašavanje („Službeni glasnik Sisačko-moslavačke županije“, broj 14/09, 5/15, 18/15 i 21/20) .

Ponuditeljima koji ne uspiju sa svojom ponudom vratit će se uplaćena jamčevina u roku od 15 dana od dana primitka odluke o najpovoljnijoj ponudi.

Rok za dostavu počinje teći 04. kolovoza 2020. godine u 10,00 sati, a ponude moraju biti zaprimljene do 19. kolovoza 2020. u 13,00 sati, bez obzira na način dostave

Ponude za natječaj podnose se u zatvorenoj omotnici na adresu:

**GRAD SISAK, Rimska 26, 44 000 Sisak, uz naznaku "PONUDA ZA NATJEČAJ ZA DAVANJE U ZAKUP REKLAMNIH PANOA I REKLAMNIH UREĐAJA– NE OTVARAJ", preporučenom pošiljkom ili neposredno u pisarnicu Grada Siska.**

**III PONUDA TREBA SADRŽAVATI:**

- točnu naznaku da li se radi o reklamnom panou ili reklamnom uređaju (city light)-autobusne nadstrešnice ili samostojećem reklamnom uređaju (city light), te točnu naznaku rednog broja s nazivom lokacije (ulice) i točan broj panoa,  
- ime i prezime, odnosno naziv i adresu ponuditelja,   
- iznos zakupnine koji se nudi za svaki pojedini reklamni pano i/ili ukupan iznos zakupnine koja se nudi za reklamne uređaje (citiy light)-autobusne nadstešnice i/ili ukupan iznos zakupnine koji se nudi za samostojeće reklamne uređaje (city light),   
- izjavu da prihvaća sve uvjete i pravila natječaja,   
- izjavu ponuditelja da će reklamne predmete postaviti i početi namjenski koristiti       
  najkasnije u roku od 30 dana od dana potpisa ugovora,    
- izvod iz sudskog registra za pravne osobe (izvornik ili ovjeren preslik kod javnog      
  bilježnika) ili ovjeren preslik obrtnice,   
- dokaz o hrvatskom državljanstvu za fizičke osobe (preslik domovnice),   
- dokaz o uplaćenoj jamčevini,

- dokaz da ne postoji nepodmiren dug prema Gradu Sisku po bilo kojoj osnovi  
  
**IV UVJETI ZA IZBOR NAJPOVOLJNIJEG PONUDITELJA**Najviši iznos ponuđene zakupnine.

Nepoznat je vlasnik reklamnih panoa pod brojem 6. i 10, stoga budući zakupnik o svom trošku uklanja postojeću konstrukciju reklamnog panoa i postavlja novu.

Dosadašnji zakupnici imaju pravo prvenstva na sklapanje ugovora uz uvjet da sudjeluju i udovolje uvjetima natječaja, da su prihvatili najviši iznos zakupnine postignut na javnom natječaju te da su oni kao obrtnici, trgovačka društva te vlasnici/suvlasnici trgovačkih društava podmirili sve obveze iz isteklog ugovora.

**V** Zakašnjele i nepotpune ponude neće se razmatrati.

**VI** Odluku o izboru najpovoljnije ponude donosi gradonačelnica Grada Siska, a ista Odluka će biti dostavljena svim ponuditeljima.

**VII** U roku 30 dana od dana kada su ponuditelji primili odluku o prihvaćanju najpovoljnije ponude, s ponuditeljem čija je ponuda prihvaćena kao najpovoljnija sklopit će se ugovor o zakupu. Uplaćena jamčevina uračunat će se u cijenu zakupa. Ukoliko izabrani ponuditelj ne sklopi ugovor u ugovorenom roku, smatra se da odustaje od ponude, te nema pravo na povrat jamčevine. Ponuditelj koji uspije sa svojom ponudom dužan je pridržavati se postavljenih uvjeta od strane Hrvatskih cesta d.o.o. te posebnih uvjeta koji će mu izdati HEP-Operator distribucijskog sustava d.o.o., Elektra Sisak, te ukoliko se nalaze u zaštićenoj zoni, uvjeta Ministarstva kulture, Konzervatorskog odjela u Sisku.

Sve eventualne štete izazvane radnjama postavljanja reklamnih panoa i reklamnih uređaja snosi zakupnik.

**VIII** Grad Sisak pridržava pravo poništenja cjelokupnog ili dijela natječaja odnosno ne prihvatiti niti jednu ponudu bez snošenja bilo kakve odgovornosti prema ponuditeljima.

**IX** Zainteresirani ponuditelji imaju pravo uvida u prateću dokumentaciju i sve potrebne informacije u Gradu Sisku, Rimska 26, tel: 044/510 126

**X** Javno otvaranje ponuda bit će 19. kolovoza 2020. godine u 13.00 sati u Gradskoj vijećnici Grada Siska, Rimska 26, na kojem mogu biti nazočni ponuditelji ili njihovi ovlašteni predstavnici.